b"\n_START_ARTICLE_\nLjubezen v Parizu\n_START_SECTION_\nSnov in motiv\n_START_PARAGRAPH_\nLjubezen v Parizu opisuje ljubezensko zgodbo med slovenskim univerzitetnim profesorjem zrelih let, ki je obenem pisatelj ter mlado francosko \xc5\xa1tudentko, znano manekenko, ki goji pisateljske ambicije. Roman razkriva pari\xc5\xa1ki svet intelektualcev, visoke mode, bogata\xc5\xa1ev, priseljencev in brezdomcev z za\xc4\x8detka 21. stoletja. Pisatelj predstavi \xc5\xa1tevilne pari\xc5\xa1ke romanti\xc4\x8dne koti\xc4\x8dke, dogodke in mestne zna\xc4\x8dilnosti, kot so ve\xc4\x8derja na Eifflovem stolpu, prisega na mostu ljubezni, literarni ve\xc4\x8der v knjigarni Shakespeare and Co., dru\xc5\xbeenje pisateljev v Brasserie Lippu, kabare v Moulen Rougeu, modno revijo Ellie Saaba idr.\n_START_SECTION_\nVsebina\n_START_PARAGRAPH_\nMiha Leben je gostujo\xc4\x8di predavatelj na Sorboni. V Pariz se preseli, ker i\xc5\xa1\xc4\x8de nov navdih za pisateljsko ustvarjanje. Od njegovega zadnjega romana je minilo \xc5\xbee vrsto let. S kolegi pisatelji in umetniki se sestaja v kavarni Braserie Lipp na znamenitem bulvarju St-Germain. Zalo\xc5\xbenik pri\xc4\x8dakuje, da bo kmalu prinesel roman za objavo, vendar Miho \xc5\xa1e vedno pesti pisateljska blokada. Usodno sre\xc4\x8danje z lepo, mlado \xc5\xa1tudentko in manekenko Sabino kon\xc4\x8dno vnese nov polet v njegovo \xc5\xbeivljenje. Med njima se razvije ne\xc5\xbena in strastna romanca, pesem Je t'aime \xe2\x80\xa6 moi non plus pa postane oda njune ljubezni. Toda Sabino mu\xc4\x8dijo sence preteklosti, predvsem tragi\xc4\x8dni dogodek iz mladosti povezan z njeno sestro dvoj\xc4\x8dico. Prav tako se izka\xc5\xbee, da dekle prikriva svojo identiteto, \xc4\x8deprav ne brez razloga. Ko Miha spozna resnico, se mora odlo\xc4\x8diti ali bo vstopil v Sabinin svet, ali pa se bo odrekel ljubezni."